Direktiva Komisije 2000/41/ES

z dne 19. junija 2000

o drugem odlogu roka, po katerem so poskusi na živalih prepovedani za sestavine ali kombinacije sestavin kozmetičnih izdelkov

(Besedilo velja za EGP)

KOMISIJA EVROPSKIH SKUPNOSTI JE–

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki [1], kakor je bila nazadnje spremenjena z Direktivo Komisije 2000/11/ES [2], zlasti člena 4(1)(i) Direktive,

po posvetovanju z Znanstvenim odborom za kozmetične izdelke in neprehrambene proizvode, ki so namenjeni potrošnikom,

ob upoštevanju naslednjega:

(1) Glavni cilj Direktive 76/768/EGS je varovanje javnega zdravja. V ta namen je nujno treba izvesti določene toksikološke preskuse, da bi ocenili varnost sestavin in kombinacij sestavin kozmetičnih izdelkov za zdravje ljudi.

(2) Po členu 4(1)(i) Direktive 76/768/EGS bi morale države članice za izpolnitev zahtev Direktive od 30. junija 2000 prepovedati trženje kozmetičnih izdelkov, ki vsebujejo sestavine ali kombinacije sestavin, preskušene na živalih.

(3) Drugi pododstavek te določbe določa tudi, da bi morala Komisija predložiti osnutek ukrepov za odlog datuma začetka izvajanja te določbe, če ni bilo zadostnega napredka pri razvoju zadovoljivih metod za nadomestitev preskusov na živalih, zlasti v primerih, ko se alternativne preskusne metode kljub vsem razumnim prizadevanjem znanstveno ne potrdi, da zagotavljajo enakovredno stopnjo varstva potrošnikov ob upoštevanju smernic za preskušanje toksičnosti Organizacije za ekonomsko sodelovanje in razvoj.

(4) Ker ni znanstveno potrjenih alternativnih metod za preskuse na živalih in ustreznih smernic za preskušanje toksičnosti na področju alternativnih metod, ki bi jih sprejela Organizacija za ekonomsko sodelovanje in razvoj, je bilo treba po drugem pododstavku te določbe rok, ki ga določa člen 4(1)(i) Direktive 76/768/EGS, z Direktivo Komisije 97/18/ES prvič odložiti.

(5) Doslej so v Evropi potrdili tri alternativne metode. Ni verjetno, da se bo znanstveno stanje vede do 30. junija 2000 bistveno spremenilo. Torej bi se moral rok, ki ga določa člen 4(1)(i) Direktive 76/768/EGS, po drugem pododstavku te določbe in člena 2 Direktive 97/18/ES drugič odložiti.

(6) Te tri metode se v pravo Skupnosti uvajajo z njihovo vključitvijo v Prilogo V Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi [3], kakor je bila nazadnje spremenjena z Direktivo Komisije 2000/33/ES [4].

(7) Direktiva Sveta 86/609/EGS [5] z dne 24. novembra 1986 o približevanju zakonov in drugih predpisov v zvezi z varstvom živali, ki se uporabljajo za poskusne in druge znanstvene namene [6], določa, da se poskus na živalih ne sme izvesti, če je na voljo alternativna metoda.

(8) Te metode se morajo torej obvezno uporabljati na vseh področjih vključno s kozmetičnih področjem.

(9) Komisija je predlagala Direktivo o sedmi spremembi Direktive 76/768/EGS za dokončno rešitev vprašanja poskusov na živalih v sektorju kozmetičnih izdelkov. Tak predlog bi se moral sprejeti po postopku soodločanja Evropskega parlamenta in Sveta.

(10) Ob upoštevanju dejstva, da se lahko pričakuje, da bodo potrjene alternative metode za druge poskuse na voljo v naslednjih dveh letih in da bo predlagana direktiva do takrat sprejeta, je ustrezno, da se rok zadnjič odloži na 30. junij 2002.

(11) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku direktiv za odpravo tehničnih ovir pri trgovanju v sektorju kozmetičnih izdelkov–

SPREJELA NASLEDNJO DIREKTIVO:

Člen 1

V prvem stavku člena 4(1)(i) Direktive 76/768/EGS se datum "30. juniju 2000" nadomesti s "30. juniju 2002".

Člen 2

1. Države članice sprejmejo zakone in druge predpise, potrebne za uskladitev s to direktivo, najkasneje do 29. junija 2000. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedilo določb nacionalnih zakonodaj, sprejetih na področju, ki ga ureja ta direktiva.

Člen 3

Ta direktiva začne veljati tretji dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 19. junija 2000

Za Komisijo

Erkki Liikanen

Član Komisije

[1] UL L 262, 27.9.1976, str. 169.

[2] UL L 65, 14.3.2000, str. 22.

[3] UL L 114, 1.5.1997, str. 43.

[4] UL L 196, 16.8.1967, str. 1.

[5] UL L 136, 8.6.2000, str. 90.

[6] UL L 358, 18.12.1986, str. 1.

--------------------------------------------------